A BIZOTTSÁG 2169/2004/EK RENDELETE
(2004. december 17.)
a feldolgozottgyümölcs- és feldolgozottzöldség-termékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 1535/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozottgyümölcs- és feldolgozottzöldség-termékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6b. cikke (3) bekezdésére és 6c. cikke (7) bekezdésére,
mivel:
(1)
Az 1535/2003/EK bizottsági rendelet (2) 9. cikkének (2) bekezdése előírja, hogy a szerződések módosításai a szerződésben eredetileg kikötött mennyiséget 30 %-nál többel nem növelhetik meg. A fügepép előállítására szánt szárított füge esetében viszont ez a százalékos arány elérheti a termelő és a feldolgozó közötti szerződésben eredetileg kikötött mennyiség 100 %-át. Ez az eltérés csak a 2003/2004-es gazdasági évig van előírva.
(2)
Mivel ezen eltérés okai, tudniillik az, hogy a termelés és export az egész gazdasági évben folyamatos, tartós jellegűek, az eltérést állandóvá kell tenni.
(3)
Következésképpen az 1535/2003/EK rendeletet módosítani kell.
(4)
Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1535/2003/EK rendelet 9. cikkének (2) bekezdésében a második albekezdés helyébe a következő szöveg lép:
„A fügepép előállítására szánt feldolgozatlan szárított fügével kapcsolatos szerződések módosításait viszont legkésőbb május 31-ig lehet megkötni, és azok elérhetik a szerződésben eredetileg kikötött mennyiség 100 %-át.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet a 2004/2005-ös gazdasági évtől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 17-én.